Lewenslange tronkstraf ná moord op boer(Argieffoto: Unsplash) Twee mans wat in 2019 saam met ŉ derde makker saamgesweer het om Shaun Krull (48) op sy Oos-Kaapse plaas te vermoor, is lewenslange tronkstraf in die hooggeregshof in Gqeberha (Port Elizabeth) opgelê. Luidens hofstukke het Vizicelo Wokisi (27), Xhanti Ndingane (30) en Zolani Losi (26) beplan om Krull op sy plaas, waar Losi ŉ voormalige werker was, te beroof en te vermoor. Hulle is na die plaas, maar Krull was nie tuis nie en het die volgende aand teruggekeer en hom ingewag. Die drie het Krull, op pad na sy beeste in die veld, gesien en gewapen met messe op hom toegeslaan. “Hulle het hom gesteek, sy beursie, selfoon, flits en ŉ Toyota Hilux-bakkie gevat voor hulle hom vir dood agtergelaat het,” lui die hofstukke. Die drie het met die bakkie na Krull, ŉ beesboer, se huis gery waar hulle sy kluis oopgesluit en geld, ŉ vuurwapen en ammunisie gebuit het. Hulle het daarna ook vleis uit die yskas gehaal. Krull se bakkie is later verlate naby die Qibira-nedersetting in die Middledrift-omgewing, waar die drie gewoon het, gevind. Plaaswerkers het eers die volgende oggend omstreeks 08:00 op Krull se liggaam naby ŉ voerkraal afgekom. Luidens die hofstukke is Krull drie keer in die bors gesteek. Een van die steekwonde het sy dood veroorsaak. Die drie aanvallers is kort ná die moord op Krull aangekeer. Ndingane het vroeër skuld op die moord beken en is reeds gevonnis. Die hooggeregshof het Wokisi en Losi nou lewenslange tronkstraf vir die moord op Krull opgelê, asook 15 jaar tronkstraf vir roof met verswarende omstandighede, sewe jaar tronkstraf vir die onwettige besit van ŉ vuurwapen en vyf jaar tronkstraf vir die onwettige besit van ammunisie. Die vonnisse word gelyklopend uitgedien. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, sê Wokisi en Losi se aansoeke om verlof tot appèl teen hul skuldigbevinding en vonnis, is van die hand gewys. Die NVG het die vonnis verwelkom en die ondersoekbeampte in die saak, asook die aanklaer, adv. Sakhumzi Mtsila, vir hul uitstekende werk geloof.